Ветрен (област Силистра)

Ветрен е село в Североизточна България. То се намира в община Силистра, област Силистра.

География 
Село Ветрен е разположено край брега на река Дунав, в североизточната част на Дунавската равнина. Старата част на селото е разположена около долината на река, а по-късно селото се разраства в западна посока. На около 5 км от Ветрен отстои езерото „Сребърна“, което е биосферен резерват от световно значение. В него съществува богата флора и фауна, но с най-голямо разнообразие се отличават водоплаващите птици.

Климатът е умереноконтинентален, понякога през лятото се наблюдават засушавания (предимно през месец август), а за зимата са характерни снежната покривка и навяванията. Ветровете в района са предимно североизточни. Поради етественото движение на въздушните маси селото се характеризира с чист въздух и е обявено за курортно. Тук е построена дооздравителна болница, която днес не функционира.

Днес основно стопанско значение има отглеждането на домашни животни, зеленчуци и овощни култури в лични стопанства, а също така и риболова. В района има благоприятни условия за развитието на различни сортове кайсия. Почвите са черноземни.

История 
Съвременното население на Ветрен се счита за наследник на коренното добруджанско население – гребенци, наричано така, защото към женските носии включват шапка за главата, наподобяваща петльов гребен.

От различни исторически източници е известно, че първоначално селището е възникнало като римска крайпътна станция в III век от новата ера край брега на река Дунав и е част от Дунавски лимес. Станцията е била добре защитена от крепостни стени. Римското ѝ име е Тегуликум (Тегулициум, според някои източници). Правени са частични разкопки и са открити находки, потвърждаващи тези твърдения. Днес една малка част от крепостната стена е разкрита и съхранена. Голяма част от Калето е разровено от иманяри. Много близо до днешното село, в югозападна посока, е било разположено още по-древно селище – Аджамия. По-късно селото се премества на около километър в южна посока – сгушено между хълмове, от двете страни на малка река, която извира от селото, а последващото му разрастване е в югозападна посока.

Население 
Численост на населението според преброяванията през годините:

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Религии 
Основна религия е християнството. През последните години беше възстановена църквата в селото. На мястото на старата 200-годишна църква, изградена от плетени пръти, със същия план и размери, беше изградена наново църквата. Това начинание беше възможно благодарение на благотворителни мероприятия, дарения и други подобни дейности за доста дълъг период от време.

Личности 
В село Ветрен живее писателят Валентин Чернев.

Културни и природни забележителности 
На няколко километра от село Ветрен е разположено езерото Сребърна, обявено през 1948 г. за природен резерват. Поради голямото разнообразие от животни, особено птици, резерватът е под закрилата на ЮНЕСКО и има световно значение за запазване на генофонда на планетата ни. Близостта на селото до река Дунав, която бавно и величествено влачи водите си, създава неповторима атмосфера на спокойствие, тишина и благоговение пред природатата.

Редовни събития 
 Международен гребен поход – Традиционно лятно събитие в селото е посрещането на гребната регата по река Дунав. Гости от европейските страни, свързани с река Дунав, пристигат с лодки в края на месец август. Тогава се прави Празник на Дунава – гостоприемните ветренци ги посрещат, приветстват ги и показват богатството на добруджанския фолклор.

По поречието на река Дунав на около 1,5 км западно от хижата се намира и една от резиденциите на Тодор Живков.

Източници

Външни препратки 

 Георги Атанасов, Иван Йорданов, Средновековният Ветрен на Дунава, издателска къща „Славчо Николов и с-ие“, община Силистра, Шумен, 1994 г.
 Крепостта Ветрен на Дунава

Села в област Силистра
Населени места в община Силистра